Rit 3 Labib sou Entènèt | Tradiksyon monn nouvo a
Rit 3​:​1-18
Nawomi di Rit sa pou l fè (1-4)
Rit ak Bowaz kote yo konn bat manje angren an (5-15)
Rit retounen al jwenn Nawomi (16-18)
3 Apre sa, Nawomi, bèlmè Rit la, di Rit: “Pitit fi m, èske m pa ta dwe chèche yon kote* pou w rete+, yon fason pou tout bagay ale byen pou ou? 2 Bon, ou konnen Bowaz, mesye ki te fè w rete bò kot jèn medam k ap travay avè l yo, se fanmi nou+, pa vre? Tande! L ap vannen lòj* sou glasi a aswè a. 3 Benyen, pase yon ti luil santi bon sou ou, byen abiye w*, epi al anba a bò glasi a. Pa fè l wè w toutotan l pa fin manje l pa fin bwè. 4 E lè w wè l al kouche, gade byen ki kote l kouche. Apre sa, al dekouvri pye l, epi kouche la. E li menm, l ap di w sa pou w fè.” 5 Lè sa a, Rit di l: “M ap fè tout sa w di m yo.” 6 Apre sa, li desann bò glasi a pou l al fè tout sa bèlmè l te di l yo. 7 Bowaz li menm manje, li bwè e kè l te kontan. Annapre, l al kouche bò kot pil lòj la. Apre sa, Rit vini tou dousman, li dekouvri pye Bowaz e li kouche la. 8 Lè l minui, Bowaz pantan nan dòmi e li pran tranble. Li leve chita, lè l gade, li wè gen yon fi ki kouche bò pye l. 9 Lè sa a, Bowaz di: “Kiyès sa a?” Rit reponn li: “Se mwen menm, Rit, sèvant ou a, e ou dwe bay sèvant ou a pwoteksyon* paske w se youn nan moun ki gen dwa pou rachte m yo+.” 10 Lè Bowaz tande sa, li di l: “Mwen swete pou Jewova beni w, pitit fi m. Sa w fè kounye a montre w gen plis lanmou ki fidèl pase sa w te fè anvan an+, piske w pa al dèyè jèn moun parèy ou, kit yo pòv kit yo rich. 11 Kounye a, pitit fi m, ou pa bezwen pè. M ap fè tout sa w di m+, paske tout moun nan vil la konnen ou se yon trè bon fi. 12 Se vre mwen gen dwa pou m rachte w+, men gen yon moun ki pi pwòch fanmi nou pase m+ ki gen plis dwa pou l rachte w. 13 Ou mèt pase nuit lan la. Si demen maten li dakò rachte w, pa gen pwoblèm, li mèt rachte w+. Men, si l pa vle rachte w, menm jan li klè Jewova vivan, mwen fè sèman, mwen menm, m ap rachte w. Ou mèt ret kouche la pou jis demen maten.” 14 Rit ret kouche bò pye l la jis li jou e Rit leve granmmaten pou pèsonn pa wè l. Epi, Bowaz di: “Mwen pa ta renmen pèsonn konnen gen yon fi ki te dòmi sou glasi a.” 15 Apre sa, li di: “Pran manto ki sou ou a, ouvri l.” Rit pran manto ki sou li a, li ouvri l. Bowaz mete sis mezi* lòj ladan l, e li ba li l pou l pot lakay li. Apre sa, Bowaz antre nan vil la. 16 E Rit ale kot bèlmè l ki mande l: “Kòman sa te pase pou ou, pitit fi m?*” Li di bèlmè l tout sa Bowaz te fè pou li. 17 Epi, li di l: “Sis mezi lòj sa a, se li ki ban mwen l. Li te di m: ‘Pa retounen al jwenn bèlmè w de men vid.’” 18 Lè sa a, Nawomi di l: “Ret tann, pitit fi m, jiskaske w konnen jan bagay yo ap fini, paske mesye sa a pap bay kò l repo toutotan l pa regle bagay sa a jodi a.”
^ Lit.: “yon kote trankil”.
^ Oswa: “met rad pa anlè ou genyen sou ou”.
^ Oswa: “ou dwe ouvè ke rad ou sou sèvant ou an”.
^ Si mezi sa yo te sis seya, yo te peze prèske 20 kg. Se tout sa li te ka pote sou tèt li. Gade Apendis B14.
^ Lit.: “Kiyès ou ye, pitit fi m?”